Jawa Pionier

Jawa 50 Pionier je malý motocykel, ktorý sa sériovo vyrábal na Slovensku, v Považských strojárňach, v Považskej Bystrici, v rokoch 1955 – 1982. Počas výroby prešiel viacerými modernizáciami, ktorými sa jednotlivé typy odlišovali.


Prvé prototypy vybavené pedálmi, ešte pod názvom Jawa 359, boli vyrobené v Prahe. V Považskej Bystrici bol následne projekt prepracovaný, pedále boli odstránené a júli roku 1955 bol do výroby zaradený nový motocykel "Pionier" - Jawa 550. Motocykel bol vybavený maloobjemovým dvojtaktným motorom, ležatým, vzduchom chladeným jednovalcom s objemom 49,8 ccm a trojstupňovou prevodovkou. Všetky ďaľšie úpravy a modernizácie sa realizovali v Považských strojárňach. Oblúbenosť jednoduchého a spoľahlivého motocykla prispel k ukončeniu výroby zastaraných mopedov Stadion a Jawetta. Následné modernizácie boli označované, ako typ 555, 05, 20 Štandard, 21 Šport a 23 Mustang. Motocykel bol obľúbený predovšetkým u mládeže vďaka svojej jednoduchosti a možnosti riadiť ho s vodičským oprávnením na malý motocykel (od pätnástich rokov). Spolu s mopedmi Babetta boli motocykle rady "Pionier" úspešným exportným artiklom. V roku 1982 motocykel Jawa 23 Mustang zavŕšil motocyklovú výrobu v Považskej Bystrici, keď centrálne štátne orgány nepotvrdili nový typ moderného malého motocykla, Mistral, do výroby. Dokopy bolo za 27 rokov sériovej výroby vyrobených niečo cez 1,5 milióna kusov motocyklov. Považské strojárne museli  platiť pražskej Jawe licenčné poplatky (za typ 550) a následne za "použitie" značky Jawa.

 Jawa 550 
Prvý sériovo vyrábaný povojnový malý motocykel v Česko-Slovensku, vyrábaný v rokoch 1955 – 1958, celkovo bolo vyrobených 106 111 kusov. Za zmienku stojí zaujímavé uloženie zadného kolesa v kyvnej vidlici, odpružené jednou pružinou, ktorá je umiestnená v osi motocykla (o mnoho rokov neskôr sa tohto riešenia ujala japonská Yamaha). Motocykel prekonal niekoľko výrobných zmien a úprav. Medzi najznámejšie patrí napríklad tlakové odlievanie dielov, ktoré uľahčilo a urýchlilo výrobu, zvýšenie výkonu z 1,6k na 2,2k, vystuženie podsedadlových plechov pridaním troch prelisov a zmena odklápania sedadla spolu so zmenou tvaru.

 Jawa 555 
V roku 1958 sa do výroby dostala inovácia modelu Jawa 550, model 555. Do premávky bol schválený 17.1.1958 (č.j. 5.079/58). Prvý prototyp bol verejnosti predstavený už v roku 1957 na Brnianskom veľtrhu. Design bol dielom Alojza Vačku. Nový model niesol rad modernizačných prvkov, predovšetkým išlo o zmeny spojené s rámom a plechovými krytmi, ktoré prispeli k ucelenejšiemu vzhľadu a k väčšej praktickosti. Dostal predĺžený zadný plech, ktorý slúžil ako blatník a v hornej časti bol umiestnený praktický nosič. Predný blatník taktiež neostal bez zmeny, už sa nepohyboval spoločne s kolesom, ale bol napevno namontovaný na vidlici. Oproti predchádzajúcemu typu bol motocykel vybavený tachometrom a bzučiakom. Výroba trvala od roku 1958 do roku 1962, výrobné čísla modelovej rady 555 začali cifrou 150 000, podľa dobových materiálov bolo vyrobených celkom 327 320 kusov.

 Jawa 05 
V auguste 1962 sa v v Považských strojárňach začala sériová výroba nového malého motocyklu Jawa 05. Sériovej výrobe predchádzali skúšky prototypov až do ukončenia ich životnosti. Prvé predstavenie verejnosti prebiehalo ešte pred uvedením na trh, na štvrtom medzinárodnom veľtrhu v Brne. Model Jawa 05 síce konštrukčne vychádzal zo starších modelov, bol ale už samostatným dielom Považských strojární a vznikol bez pričinenia pražskej Jawy, takže jeho výroba už nebola chápaná ako licenčná, a preto Považské strojárne platili už iba licenčný poplatok za používanie loga z obchodných dôvodov. Hlavným cieľom úpravy Pioniera bolo upravenie podvozku a motoru na prepravovanie dvoch osôb, nová karoséria navrhnutá pánom Alojzom Vačkom potom s malými zmenami ostala až do ukončenia výroby. V roku 1965 sa v malom množstve začal vyrábať aj typ Jawa 05 Sport. Do roku 1966 bolo vyrobených celkom 202 263 kusov Jawy 05 a 05 Sport, kedy ich výrobu nahradili nové modely Jawa 20 a Jawa 21.

 Jawa 20 Standard
Koncom roka 1966 sa v Považských strojárňach začal vyrábať nový typ motocyklu s označením Jawa 20 Standard. Skôr ako o nový model išlo iba o inováciu modelu 05, inovácia sa týkala iba motoru, ktorý mal zvýšený výkon na 3,5k, upravenú prevodovku a nový mechanizmus vypínania spojky. Zmeny nemali byť razantné, keďže sa pripravoval úplne nový typ motocykla, ktorý by radu "Pionierov" nahradil, nakoniec sa však ostalo iba pri prototypoch, a tak bol Pionier postupne inovovaný. Najvýraznejšia inovácia prišla v roku 1975, kedy sa zjednodušil tvar zadného plechu a odstránili sa okrasné hliníkové lišty, v roku 1977 zmena formátu typového štítku a zmena značenia na J220. Výroba trvala od roku 1966 do roku 1980.

 Jawa 21 Šport
V roku 1967 pribudla k Jawe 20 Štandard aj športovejšia verzia - Jawa 21 Šport, oproti skútrovanému typu 20 mal typ 21 „Bruško“ namiesto „reumaplechov“ a široké riadidlá s hrazdou. O tento typ bol v Česko-Slovensku vždy veľký záujem, bohužiaľ väčšina motocyklov išla na vývoz do zahraničia, k originálu sa dostal iba málokto. Preto sa v našich končinách často stretávame s amatérskymi úpravami modelu 20. Skutočných originálnych motocyklov Jawa 21 Sport je ale pomerne málo. Výroba bola ukončená v roku 1977 a v predaji ostala už len Jawa 20 Štandard a Jawa 23 Mustang. Všetky parametre typu 21 sú totožné s typom 20.

 Jawa 23 Mustang 
Motocykel Jawa 50 typ 23 Mustang vznikol v roku 1968 ako posledný sériovo vyrábaný model Pioniera. Jeho vývoj nastal po prieskume trhu, keď sa ukázala potreba priblížiť sa ku konštrukcii klasického motocyklu. Pretože by bol vývoj finančne aj časovo náročný, bolo rozhodnuté o použití základu z už vyrábaného Pioniera. Tvorcovia sa inšpirovali talianskym výrobcom Ital-Jet ktorý motocykele s použitím motora z Pioniera vyrábal. Motocykel následne prekonal niekoľko inovácií. Bol veľmi obľúbený u zahraničných zákazníkov. V roku 1982 sa rozhodlo o ukončení výroby tohto už zastaraného motocykla, keď Považské strojárne nedostali súhlas na výrobu nasledovníka  Mustanga, modelu Mistral. Vo výrobe ostal iba motor pre zahraničného zákazníka a výrobné kapacity boli uvolnené pre nový typ mopedu Babetta 210.

 Referencie 

 Externé odkazy 
 www.jawa-50.cz

Kategória:Motocykle
Kategória:Motocykle Jawa